Catarroja culmina les seues Festes Majors amb èxit
06 oct. 2023

L'Ajuntament de Catarroja ha fet un balanç

altament positiu de les festes d’enguany. I és que totes i cadascuna de les

celebracions han estat marcades per la gran implicació de la ciutadania i dels

col·lectius locals. Als tradicionals esdeveniments ja multitudinaris com el concurs

d'allipebre, els playbacks fallers, el Berenar dels Majors, la Cavalcada de Sant

Miquel o els Moros i Cristians, s'han unit la Gran Fira Infantil o concerts, com el de

Maluks o el de Camela. Aquest últim va aconseguir reunir a 10.000 persones en el

recinte Espai Clara Campoamor.

L'alcaldessa, Lorena Silvent ha destacat que "les festes de 2023 han sigut tot un èxit

gràcies a la participació de la ciutadania, i el treball i implicació de tots els col·lectius,

clubs, associacions, confraries i entitats que no sols durant les festes, sinó durant tot

l'any es bolquen per preparar cada acte i cada celebració".

A més, la Festa de Moros i Cristians ha celebrat el seu XXV aniversari, i "cal

reconéixer l'esforç i dedicació d'Intercomparsa i de totes les persones que formen

part perquè la nostra festa lluïra enguany amb tota la seua esplendor", remarca

Silvent.

De fet, els Moros i Cristians han pres un especial protagonisme. La recuperació

d'actes com el Dia de Glòria, l'estrena de l'Himne Fester, on les dues bandes, de la

Societat Unió Musical i Societat Musical l'Artesana, van participar i del qual prompte

quedarà el record amb l'enregistrament d'aquest, han sigut l'acompanyament

perfecte per a la Gran Entrada de Moros i Cristians, una de les més espectaculars

de la comarca.

El complet programa de festes ha estat marcat pels actes més tradicionals com

l’esmorzar popular al Port, l’exhibició de Vela Llatina i la missa en honor a la Mare

de Déu d’Agost. També van ser protagonistes la processó del Santíssim Crist de la

Pietat i el Cant de la Carxofa, així com els distints actes religiosos commemoratius

del Dia de Sant Miquel.

Els concerts també han tingut una gran rellevància dins del programa passant per

totes les generacions i gustos musicals. Des dels tradicionals concerts de festes de

la Unió Musical i l'Artesana fins al més multitudinari que es recorda a Catarroja, el

del grup Camela. Els artistes van aconseguir congregar a l'Espai Clara Campoamor a 10.000 persones que van gaudir de la música en un ambient extraordinari.

La programació de festes ha comptat amb un ampli ventall de propostes plenes de

tradició, cultura, gastronomia i esport. Així, durant tot el mes de setembre, també,

les diferents agrupacions esportives de Catarroja, junt amb l’Ajuntament, van

configurar un programa de tornejos de gran nivell de futbol, bàsquet, tenis i pàdel,

entre altres.